《长安道》
明代·卢龙云

长安佳丽地，自昔帝王州。六衢通绣户，九陌夹朱楼。

名花娇上苑，垂杨荫御沟。宝马如龙度，香车似水流。

往来朝七贵，经过暮五侯。结束郊畿满，歌舞狭斜留。

赤日应难措，红尘可自由。试看外州客，频来易白头。

作者简介：广东南海人，字少从。万历十一年进士。授马平知县，补邯郸，治行为诸县之最。复补长乐，以忤权要，左迁江西藩幕。累官至贵州布政司参议。有《四留堂稿》、《谈诗类要》。